เอกชนขายหุ้นกู้แข่งรัฐเฉียด6แสนล้าน
บริษัทในตลาดหลักทรัพย์เร่งระดมทุน ตั้งเป้ากวาด 6 แสนล้านขยายธุรกิจ ไม่หวั่นแย่งโครงการ 2 ล้านล้านบาท
8 เม.ย. 2556

บริษัทในตลาดหลักทรัพย์เร่งระดมทุน ตั้งเป้ากวาด 6 แสนล้านขยายธุรกิจ ไม่หวั่นแย่งโครงการ 2 ล้านล้านบาท
บริษัทจดทะเบียนในตลาดหลักทรัพย์ เตรียมขออนุมัติผู้ถือหุ้นเพื่อออกและเสนอขายหุ้นกู้ มูลค่ารวมไม่น้อยกว่า 583,700 ล้านบาท เพื่อระดมทุนไว้รองรับการขยายธุรกิจ ทั้งนี้ ยังไม่นับรวมการเพิ่มทุนจดทะเบียนและการแจกปันผลเป็นหุ้นสูงสุดเป็นประวัติการณ์ ของบริษัทจำนวน 357 แห่ง รวมเป็นเงินทั้งสิ้น 341,407 ล้านบาท 
บริษัทที่เล็งออกหุ้นกู้ส่วนใหญ่กระจุกอยู่ในกลุ่มพลังงาน โดยเฉพาะครอบครัว ปตท. รวมถึงสถาบันการเงินและอสังหาริมทรัพย์ ล่าสุดผู้ถือหุ้นธนาคารกรุงเทพอนุมัติวงเงินออกหุ้นกู้ไม่เกิน 1.5 แสนล้านบาทมีระยะเวลาไถ่ถอนไม่เกิน 100 ปี 
ด้านบริษัท ไทยออยล์ ผู้ถือหุ้นเพิ่งอนุมัติให้ออกและเสนอขายหุ้นกู้วงเงิน 1,000 ล้านเหรียญสหรัฐ หรือประมาณ 3 หมื่นล้านบาท
นายวีรศักดิ์ โฆสิตไพศาล กรรมการผู้จัดการใหญ่ กล่าวว่า บริษัทขอวงเงินเปิดไว้เพื่อเตรียมพร้อม หากมีโอกาสก็จะระดมเงินลงทุนได้ทันที
อย่างไรก็ตาม ความต้องการระดมทุนที่จะเกิดขึ้นพร้อมกับการกู้เงินเพื่อลงทุน 7 ปี ของรัฐบาล 2.2 ล้านล้านบาท ไม่ทำให้บริษัทมีความกังวล หรือเร่งรีบในการเสนอขายหุ้นกู้ แต่จะดูช่วงจังหวะและเวลาที่เหมาะสมกับสภาพของธุรกิจ 
นอกจากนี้ การกู้ของบริษัทก็ไม่จำเป็นที่จะต้องพึ่งพาแหล่งเงินกู้จากในประเทศเพียงอย่างเดียวเท่านั้น แต่สามารถกู้เงินจากต่างประเทศได้ด้วย เพราะเมื่อต้นปีที่ผ่านมาบริษัทประสบความสำเร็จในการกู้เงินจากต่างประเทศ ในวงเงิน 1,000 ล้านเหรียญสหรัฐ โดยออก 2 วงเงิน วงเงินละ 500 ล้านเหรียญสหรัฐ อายุ 10 ปี อัตราดอกเบี้ย 3.65% ต่อปี และอายุ 30 ปี อัตราดอกเบี้ย 4.87% ซึ่งจะเห็นได้ว่า หุ้นกู้ของบริษัทได้รับการตอบรับที่ดีมาก
ม.ล.ทองมกุฎ ทองใหญ่ กรรมการผู้จัดการ บริษัทหลักทรัพย์ไทยพาณิชย์ กล่าวว่า แม้ทั้งภาครัฐและเอกชนต้องการใช้เม็ดเงินในการลงทุนในจำนวนที่มาก แต่การใช้และความต้องการเงินไม่ได้เกิดขึ้นในคราวเดียว แต่เป็นลักษณะของการทยอยกู้ จึงเชื่อว่า สภาพคล่องและเงินออมในระบบจะรับมือการกู้จำนวนมากที่จะเกิดขึ้นได้